Griet se Knak – Griet
Posted on April 3, 2015 Februarie 10, 2017 by Griet
Om 6h14 voormiddag begin dit: "Goeiemôre. My takbestuurder het nie opgedaag nie en ek is in die Kaap. Bel hom asseblief en sê hom hy kry nie pay nie, want hy is !@# lui". "Ahem. "Goeiemôre meneer van Zyl. Nee ongelukkig mag 'n mens nie net salaris aftrek van 'n personeellid (en amper sê Griet nog 'gemeentelid' ook, want sy is nog nie mooi wakker nie), alvorens jy nie vasgestel het hoekom en waarom hy afwesig is nie. Ensovoorts ensovoorts…" En dan dring die oproepmaker(oproermaker??) aan om met Lodewyk te praat wat in die bad lê en dink. Lodewyk verduidelik altyd dat hy sy dag lê en beplan, maar Griet is heimlik seker hy roep voorvadergeeste op om hom te help met tawwe beroep. Sy wens Lodewyk wil meer kerk toe gaan.
So gaan dit heeldag, en vanaand as die kindertjies om 20h45 skielik onthou hulle het meetkunde huiswerk, bel iemand gou gou om te vertel sy drywer het diesel gesteel en sommer vleis ook. En die unie en die hele dorp weet al, net Lodewyk nie. Dis dan dat Griet besef sy is in 'n unieke posisie. Sy leef naamlik saam met die nimlike antichris onder een dak, en sy ken hom by naam. Sy naam is A-R-B-E-I-D-S-R-E-G.
Dit help nie net dat Griet geswot het om pastoor te wees nie. Dit verander niks aan sake dat sy 'n modelmoeder en 'n voorbeeld vir die samelewing wil wees nie. Hierdie MONSTER krap haar om. En haar huishouding.
ARBEIDSREG respekteer geen mens se ablusiegerief tye nie. Dit het eenvoudig geen agting vir middagete, aandete, ontbyt of privaatheid nie. Uit die aard van die saak dat dit deur alle bevolkingsgroepe beoefen word, mag die groepe hulle geloof beoefen, en moet die praktisyn asseblief 'n praktiserende ateïs wees. Tough luck selfs vir Boeddisme, daar is nie tyd vir mediteer nie.
In alle geval, Griet is nou so op vir die gejaag soos 'n skoolmeisie vir lang kouse. Sy voel oor 'n kantoor soos 'n mens voel oor pers chappies in lang hare. Sy is so dik vir foon antwoord soos vir 'n zit tussen haar oë. Beelde flits voor haar geestesoog van vakansies in die Tsitsikamawoud. Sagte reën, groen plante om jou, al stappende met 'n reënjas en stewels aan om als te beskou. Warm koffie in knus Kaapse reënweer, stories lees en skilder, en mossels vir aandete. Lang stiltes langs die see en skulphangertjies om jou nek terwyl jy kaalvoet loop in die dorp. Jou arms en hande vol olieverf, en jy skilder en skryf en sing net wanneer jy wil.
Griet besef sy is besig met dagdromery. Die sielkundiges noem dit ontvlugting. Die ergste is, in die sestigs het haar ma en pa en ooms en tannies waarskynlik dagga gerook en Jimmy Hendrixs geluister, en maklik in een middag oor al hulle komplekse gekom. En ouma en oupa weet nou nog niks. Nou wil Griet al haar spanning met drie weke se vakansie regmaak. Sy voel sommer lus en knak. Maar nie knak om te breek nie. Knak en terugskiet. Soos een van daai vere wat altyd aan die destydse damestoilette se deure vasgemaak was. Met die terugskiet wil sy 'n knal los. Soos 'n albaster wat uit 'n kettie trek en op 'n groot boud onder 'n stywe skoolbroek land.
Kortom. Griet voel gemeen en sy vermoed dat haar hare oornag rooi kan word. Dit is moontlik dat sy môre oggend kan opstaan met sproete op haar gesig, en 'n potlood middeldeur breek. Sy is lus vir donkiery in die Kalahari, nie nice wees en diplomatiese Lodewyk se skattige gade wees nie. Sy wil ook groooooooot asseblief nie sit en nonsens praat nie. Sy wil asseblief kan dink sonder dat iemand in haar ore neul.
Griet gaan 'n groot hoed koop, 'n rugsak pak en gaan stap. Sonder 'n selfoon. Sy belowe om te bel van 'n gawe mens se huis af, as sy wil terugkom. Daar sal definitief erens iemand wees wat haar jammer kry en aanbied dat sy twee weke gratis kan bly. Miskien kan sy nog kameel ry in 'n sirkus êrens.
← Die Winkels
Griet bly kalm. →
One thought on "Griet se Knak"
April 3, 2015 om 4:31 nm
😀 Ek moes nou net lag, maar ek ken daai gevoel te goed. Ek het gedink dit gaan verander as ek retaaier, maar ek werk nog steeds so hard soos altyd. Ek is net bly ek slaap nie by die baas nie – dis dalk deel van jou probleem!